Rustenburg het meeste misdaad in Noordwes | Netwerk24
Deur Susan Cilliers 11 September 2018 19:44
Die Rustenburg-omgewing is die gevaarlikste deel van Noordwes, blyk uit die polisie se jongste misdaadstatistiek.
Dit is in verskeie misdaadkategorieë onder die 30 gebiede landwyd waar verskillende misdrywe die meeste voorkom.
Dit geld seksuele misdrywe, wat met 15% toegeneem het, algemene rooftogte wat met 13,7% toegeneem het, asook
poging tot moord, kontakmisdrywe (soos moord en aanranding), roof met verswarende omstandighede, nie-huishoudelike rooftogte, brandstigting, eiendomsverwante misdrywe en transitoroof.
Gevalle van aanranding het in Rustenburg van 364 tot 414 toegeneem. Brandstigting het van een voorval in die voorafgaande tydperk tot 23 gevalle in 2017-’18 gestyg.
Nie-huishoudelike rooftogte het met 12% afgeneem.
Transitorooftogte in die provinsie het van net vier in 2016-’17 tot 23 verlede jaar met 475% toegeneem.
Dis die misdryf wat persentasiegewys die afgelope boekjaar verreweg die meeste in dié provinsie gestyg het.
Transitorooftogte het hoofsaaklik in die Rustenburg-omgewing voorgekom.
Rustenburg en Phokeng (’n township naby Rustenburg) is op die lysie van 30 polisiekantore landwyd waar die meeste transitorooftogte in die afgelope boekjaar voorgekom het.
In Rustenburg was daar vier voorvalle teenoor geen in die vorige jaar nie. In Phokeng was daar ook vier transitorooftogte, teenoor die vorige boekjaar se een. Die N4-hoofweg loop deur Rustenburg.
Die Jouberton-township langs die N12-hoofweg naby Klerksdorp is ook onder die 30 gebiede landwyd waar die meeste transitorooftogte voorgekom het. Daar was vier voorvalle teenoor een in die vorige boekjaar.
Johan de Klerk, voorsitter van AfriForum se buurtwag in Rustenburg, het Dinsdag gesê eiendomsverwante misdrywe, soos inbrake by huise en diefstal uit erwe, is so algemeen dat hy dink meer as 50% daarvan word nie eens aangemeld nie.
Meer oor: Rustenburg | Noordwes | Misdaadstatistieke